Do razumijevanja ljudskog genoma - uz pomoć pilića (9/12/04) - 2004-12-09
Znanstvenici mogu mnogo naučiti iz genetskih sličnosti između ljudi i pilića
Na prvi pogled, između pilića i ljudi nema mnogo sličnosti. No, genetičari misle drugačije i tvrde da će nova saznanja na polju genetike pilića pomoći u razumijevanju nekih ljudskih zdravstvenih problema. Kada biste po svom rodoslovnom stablu krenuli unatrag nekih tristotinjak milijuna godina, otkrili biste da dijelite zajedničkog pretka s pilićem kojeg ste pekli za večeru. Upravo ta evolucijska veza daje dodatnu dimenziju poznavanju milijarde DNK parova pilića, jer omogućuje znanstvenicima da uče iz genetskih sličnosti između čovjeka i pilića. Chris Ponting, stručnjak za analizu genoma sa Sveučilišta Oxford, u Britaniji, objašnjava da genetsko preklapanje između ljudi i pilića predstavlja malen djelić ljudskog genoma koji je ostao očuvan u nepromijenjenom stanju kroz stotine milijuna godina. Oko 60 posto gena ljudi i gena pilića pokazuju sličnosti, ali 2 i pol posto su potpuno jednaki; upravo su oni, kako kaže Chris Ponting, morali biti iznimno važni za preživljavanje ljudske vrste. "Među njima možemo sada prvo tragati kada tražimo mutacije DNK koje su povezane s bolestima ljudi," rekao je. Istraživanja genoma pilića – poput rada objavljenog u najnovijem broju časopisa Nature – pomažu znanstvenicima u boljem razumijevanju razvitka pilića za potrebe poljoprivredne proizvodnje; recimo, u razvitku sojeva koji daju više jaja, ili daju više mesa, s manje masti. Kako kaže genetičar Jerry Dodgson, sa Državnog sveučilišta Michigan, dio takvih istraživanja ima implikacije i za ljude. "Kako se identificiraju geni koji pridonose taloženju masnoća u pilićima brojlerima, tako možemo tragati za analognim genima kod čovjeka u vezi s problemom debljine," kaže Dodgson. Jednaka istraživanja mogu se provesti i na planu reproduktivnih procesa, kao i otpornosti prema bolestima. Nedavni slučajevi ptičje gripe pojačali su zanimanje znanstvenika za genom pilića; vjeruje se da je ptičja gripa prešla s ptica na ljude i usmrtila više od 30 ljudi ove godine, u Vijetnamu i Tajlandu. Kako kaže Jerry Dodgson, proučavanje različitih bolesti kod pilića znanstvenicima može pomoći u razumijevanju srodnih bolesti kod ljudi. "Poznavanje sekvenci genoma pilića pomoći će nam u otkrivanju gena koji povećavaju prirodnu otpornost prema zarazi kod ptica, jednako kao i u boljem razumijevanju i razvitku novih strategija za cijepljenje," dodao je. Jerry Dodgson ističe da takvi ciljevi zahtijevaju još više godina istraživanja, ali, dodaje, poznavanje genoma pilića čini takva istraživanja mogućima.